
BETEGTÁJÉKOZTATÓ: INFORMÁCIÓK A FELHASZNÁLÓ SZÁMÁRA

Amoxicillin-TEVA 250 mg kemény kapszula

Amoxicillin-TEVA 500 mg kemény kapszula

amoxicillin
Mielőtt elkezdené szedni ezt a gyógyszert, olvassa el figyelmesen az alábbi betegtájékoztatót.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon orvosához vagy gyógyszerészéhez.

· Ezt a gyógyszert az orvos Önnek írta fel. Ne adja át a készítményt másnak, mert számára ártalmas lehet még abban az esetben is, ha tünetei az Önéhez hasonlóak.

· Ha bármely mellékhatás súlyossá válik, vagy ha a betegtájékoztatóban felsorolt mellékhatásokon kívül egyéb tünetet észlel, kérjük, értesítse orvosát vagy gyógyszerészét.

A betegtájékoztató tartalma:

1. Milyen típusú gyógyszer az Amoxicillin-TEVA 250 mg és 500 mg kemény kapszula és milyen betegségek esetén alkalmazható?

2. Tudnivalók az Amoxicillin-TEVA 250 mg és 500 mg kemény kapszula szedése előtt

3. Hogyan kell szedni az Amoxicillin-TEVA 250 mg és 500 mg kemény kapszulát?

4. Lehetséges mellékhatások

5. Hogyan kell az Amoxicillin-TEVA 250 mg és 500 mg kemény kapszulát tárolni?

6. További információk

1. Milyen típusú gyógyszer aZ AMOXICILLIN-TEVA 250 mg és 500 mg kemény kapszula és milyen betegségek esetén alkalmazható?

Bizonyos baktériumok által okozott fertőző betegségek kezelésére alkalmas antibiotikum.

2. Tudnivalók aZ AMOXICILLIN-TEVA 250 mg és 500 mg kemény kapszula ALKAKLMAZÁSA előtt

Ne szedje az Amoxicillin-TEVA 250 mg és 500 mg kemény kapszulát
· Ha allergiás (túlérzékeny) az amoxicillinre vagy az Amoxicillin-TEVA 250 mg és 500 mg kemény kapszula egyéb összetevőjére.

· Ismert vagy feltételezett penicillin- és/vagy cefalosporin túlérzékenység, vagy a kórelőzményben ezek szedésével összefüggésbe hozható sárgaság, illetve májműködési zavar esetén.
· Ha mononukleozis infekcióza vagy limfoid leukémia másodlagos fertőzéseiben szenved.
· Terhesség és szoptatás ideje alatt minden esetben mérlegelni kell a kezelés várható előnyeit és lehetséges kockázatát.
· 6 éves kor alatt.

Az Amoxicillin-TEVA 250 mg és 500 mg kemény kapszula fokozott elővigyázatossággal alkalmazható

· Ha Ön túlérzékeny, azaz allergiás más antibiotikumokra.

· Ha Ön valamilyen máj-, illetve vesebetegségben szenved.

· Az antibiotikum kúra alatt gondoskodni kell a megfelelő folyadékbevitelről a lehetséges vesekárosodás megelőzése érdekében, ezért célszerű naponta legalább 2 liter folyadékot elfogyasztani.

· Hosszasan fennálló súlyos hasmenés (véres-, nyálkás-, vizes hasmenés, tompa hasi fájdalom, illetve láz és alkalmanként görcsös székelési inger) esetén értesítse kezelőorvosát, mivel ezek a tünetek egy, az Amoxicillin-TEVA kapszulával nem orvosolható bakteriális fertőzés tünetei lehetnek, mely könnyen életveszélyessé is válhat.
· Allergiás tünetek, viszketés, csalánkiütés, kanyarószerű vagy más bőrkiütések jelentkezésekor a gyógyszer szedését fel kell függeszteni, és erről a kezelőorvost haladéktalanul tájékoztatni kell. A gyógyszer további szedése csak az orvos utasítására folytatható.

- Hosszan tartó kezelésnél az orvos által előírt laboratóriumi vizsgálatokon időközönként meg kell jelenni.
A kezelés ideje alatt szedett egyéb gyógyszerek

Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett egyéb gyógyszereiről, beleértve a vény nélkül kapható készítményeket is.

Más gyógyszer egyidejűleg csak orvosi előírásra szedhető, mivel együttes alkalmazásuk során módosulhat a gyógyszerek hatása.

Egyéb antibiotikumokkal együtt alkalmazva az Amoxicillin-TEVA kapszula hatása csökkenhet, ezért néhány órás különbséggel ajánlott bevenni a különböző gyógyszereket.

Az Amoxicillin-TEVA kapszula növeli a digoxin hatását.

Vizelethajtókkal együtt adva az Amoxicillin-TEVA kapszula hatása csökkenhet.

Allopurinollal kezelt köszvényeseknél az allergiás bőrkiütések előfordulási gyakorisága nagyobb, mint a csak Amoxicillin-TEVA kapszulát szedő betegeknél.

Véralvadásgátló szerek egyidejű alkalmazásakor a vérzéshajlam erősödhet.

A fogamzásgátló tabletták hatása csökkenhet amoxicillin kezelés alatt, ezért a kezelés idején egyéb, kiegészítő nem hormonális fogamzásgátló módszer is javasolt.

Az amoxicillin terápia csökkentheti az élő tífusz vakcinára kialakuló immunológiai választ, ezért javasolt, hogy az amoxicillin utolsó adagja és az élő tífusz vakcina beadása között legalább 24 óra teljen el.
Terhesség és szoptatás

Mielőtt bármilyen gyógyszert elkezdene szedni, beszélje meg kezelőorvosával vagy gyógyszerészével.

Az Amoxicillin-TEVA 250 mg és 500 mg kemény kapszula terhesség ideje alatt nem alkalmazható, csak nagyon indokolt esetben.

Az amoxicillin átjut a méhlepényen, és az anyatejben is megjelenik. Bár nem észleltek semmiféle károsító hatást sem az anyai, sem a magzati szervezetre, terhességben és szoptatás ideje alatt – ha az eset súlyossága antibiotikum adást igényel, és a kórokozó érzékeny amoxicillinre – a várható előny/kockázat gondos mérlegelése mellett adható.
A készítmény hatásai a gépjárművezetéshez és gépek kezeléséhez szükséges képességekre

A készítménynek a gépjárművezetéshez és gépek kezeléséhez szükséges képességeket befolyásoló hatásait nem vizsgálták.
3. Hogyan kell SZEDNI AZ AMOXICILLIN-TEVA 250 MG ÉS 500 MG KEMÉNY

KAPSZULÁT?

Az Amoxicillin-TEVA 250 mg és 500 mg kemény kapszulát mindig az orvos által elmondottaknak megfelelően szedje. Amennyiben nem biztos az adagolást illetően, kérdezze meg orvosát vagy gyógyszerészét.
A készítmény szokásos adagja:

6 évesnél idősebb gyermekeknek 40-50 mg/testtömeg kilogramm, azaz a gyermek testsúlyától függően 3 x 1-2 db 250 mg-os kapszula vagy 2-3 x 1 db 500 mg-os kapszula naponta. Súlyosabb esetekben, illetve kevésbé érzékeny kórokozók esetében a napi dózist egészen 90 mg/testtömeg kg/nap-ig lehet növelni.

Felnőtteknek és 12 évesnél idősebb gyermekeknek naponta 1,5-3 g amoxicillin 2-3 egyenlő adagra elosztva, azonban súlyosabb esetekben a napi dózis 6 g-ig növelhető.
Az étkezés a felszívódást nem befolyásolja, de a mellékhatások csökkentése érdekében célszerű a kapszulát étkezés közben egészben, szétrágás nélkül, sok folyadékkal bevenni.

6 éves kor alatti gyermekeknek a por szuszpenzióhoz gyógyszerforma alkalmazása javasolt.
Ha az előírtnál több Amoxicillin-TEVA 250 mg vagy 500 mg kemény kapszulát vett be

A túladagolás legjellemzőbb tünetei a gyomor-bélrendszeri mellékhatások (hasmenés, hányinger, hányás), melyet csak megfelelő szakorvosi háttérrel lehet kezelni.

Túladagolás gyanúja esetén azonnal forduljon orvoshoz!
Ha elfelejtette bevenni az Amoxicillin-TEVA 250 mg és 500 mg kemény kapszulát
Az Amoxicillin-TEVA kapszulát az orvos előírása szerint kell szednie. Ha kihagyott egy adagot, ne vegyen be kétszeres adagot a kihagyott adag pótlására, folytassa a gyógyszer szedését a szokásos

menetrend szerint, mert ezzel már nem pótolja a kiesett mennyiséget, viszont a túladagolás veszélyének tenné ki magát.
Ha idő előtt abbahagyja az Amoxicillin-TEVA 250 mg és 500 mg kemény kapszula szedését

A kezelést nem szabad az orvos előírása nélkül megszakítani, vagy idő előtt befejezni, mivel ezzel veszélyezteti a kezelés sikerét.

Amennyiben a mellékhatások miatt kívánja abbahagyni a kezelést, kérjen tanácsot kezelőorvosától, aki tájékoztatni fogja ezen mellékhatások kezeléséről, vagy más készítménnyel folytatja a kezelést.
Ha bármilyen további kérdése van a készítmény alkalmazásával kapcsolatban, kérdezze meg orvosát vagy gyógyszerészét.

4. Lehetséges mellékhatások

Mint minden gyógyszer, így az Amoxicillin-TEVA 250 mg és 500 mg kemény kapszula is okozhat mellékhatásokat, amelyek azonban nem mindenkinél jelentkeznek.
A készítmény alkalmazása során enyhe gyomor-bélrendszeri zavar, émelygés, hányás, hasmenés jelentkezhet. Túlérzékenységi reakció, bőrkiütés, viszketés, csalánkiütés is lehetséges.

Fokozottan érzékeny egyéneknél szájnyálkahártya-gyulladás léphet fel.

Ha bármely mellékhatás súlyossá válik, vagy ha a betegtájékoztatóban felsorolt mellékhatásokon kívül egyéb tünetet észlel, kérjük, értesítse orvosát vagy gyógyszerészét.
5. HOGYAN KELL AZ AMOXICILLIN-TEVA 250 MG ÉS 500 MG KEMÉNY KAPSZULÁT TÁROLNI?

Legfeljebb 25 °C-on tárolandó.

A gyógyszer gyermekektől elzárva tartandó!

A csomagoláson feltüntetett lejárati idő után ne szedje az Amoxicillin-TEVA 250 mg és 500 mg kapszulát. A lejárati idő a megadott hónap utolsó napjára vonatkozik.

A gyógyszereket nem szabad a szennyvízzel vagy a háztartási hulladékkal együtt megsemmisíteni.

Kérdezze meg gyógyszerészét, hogy szükségtelenné vált gyógyszereit miként semmisítse meg. Ezek az intézkedések elősegítik a környezet védelmét.
6. TOVÁBBI INFORMÁCIÓK

Mit tartalmaz az Amoxicillin-TEVA 250 mg ill. 500 mg kemény kapszula
A készítmények hatóanyaga:

Amoxicillin-TEVA 250 mg kemény kapszula: 250 mg amoxicillin (amoxicillin-trihidrát formájában) kapszulánként.
Amoxicillin-TEVA 500 mg kemény kapszula: 500 mg amoxicillin (amoxicillin-trihidrát formájában) kapszulánként.
Egyéb összetevők:

Amoxicillin-TEVA 250 mg kemény kapszula: magnézium-sztearát,

kapszulahéj: titán-dioxid (E171), zselatin.

Amoxicillin-TEVA 500 mg kemény kapszula: magnézium-sztearát,

kapszulahéj: indigokarmin (E 132), titán-dioxid (E 171), zselatin, eritrozin (E 127).
Milyen a készítmény külleme és mit tartalmaz a csomagolás

Amoxicillin-TEVA 250 mg kemény kapszula: fehér, átlátszatlan kemény zselatinkapszulába töltött, fehér vagy csaknem fehér színű, jellemző szagú granulátum.

10 db, ill. 20 db kemény kapszula buborékcsomagolásban és dobozban.

Amoxicillin-TEVA 500 mg kemény kapszula: sötétvörös/fehér, átlátszatlan kemény zselatin

kapszulába töltött fehér vagy csaknem fehér színű, jellemző szagú granulátum.

10 db, ill. 20 db kemény kapszula buborékcsomagolásban és dobozban.
A forgalombahozatali engedély jogosultja és a gyártó: 
TEVA Gyógyszergyár Zrt., 4042 Debrecen, Pallagi út 13.

OGYI-T-3784/01-02 (Amoxicillin-TEVA 250 mg kemény kapszula)

OGYI-T-3784/03-04 (Amoxicillin-TEVA 500 mg kemény kapszula)
A betegtájékoztató engedélyezésének dátuma: 2011. április 6.

